友諒恃兵強，欲東取應天，又為故將康茂才書所誘，引兵直前。元璋親總大軍禦之，友諒趨江東橋，呼茂才不應，遂以千艘抵龍灣，登岸接戰，大敗還。走采石，馮國勝蹙之，友諒迎戰，又大敗。遂棄太平，遁走江州。元璋兵乘勝取安慶，長驅至江州。友諒戰敗，遂棄江州，挈妻子奔武昌。吳宏以饒降，王溥以建昌降，胡廷瑞以龍興降。